Varietate (botanica)

In plantas, le termino varietate ha un definition botanic e un juridic.

In botanica e agronomia, un varietate es un population con characteristicas que lo rende recognoscibile in despecto del facto que illo hybrida liberemente con altere populationes del mesme specie. Es un rango taxonomic inferior al subspecie e superior al forma. Il ha varietates que es populationes silvestre e il ha varietates cultivate. Le varietates es regulate per le Codice International de Nomenclatura Botanic. Non tote le plantas cultivate pote accommodar se a un classification botanic, benque totes pote esser classificate botanicamente usque a un certe grado.

Le termino juridic ha essite establite in Paris in 1961, in le convention cognoscite como Union International pro le Protection de Nove Varietates de Plantas (UPOV), que defini le varietate como un population de plantas meliorate geneticamente pro commercialisation per un obtentor, le persona que lo ha disveloppate o que lo ha discoperite e postea disveloppate, e que pote esser identificate al minus per su characteristicas genetic. In augusto 2005, 51 paises habeva signate le accordo. Le recognoscentia de un producto agricole como un "varietate" forni al obtentor certe protectiones juridic que depende del extension del legislation interne del paises signator. Si le characteristicas proprie se debe al geographia del zona de production, un varietate pote esser registrate como un denomination de origine. Pro esser registrate, un varietate debe esser geneticamente distincte de omne altere varietate cognoscite e homogenee inter su proprie specimenes. Isto non debe esser confundite con un cultivar, de que le stato juridic es le mesme in tote le mundo.

 Ligamines externe 
 International Union for the Protection of New Varieties of Plants (UPOV) 
 Community Plant Variety Office (CPVO) 

Categoria:Agricultura
Categoria:Taxonomia